               EUROPOS KOMISIJA
            Briuselis, 2022 03 18
            COM(2022) 111 final
            2022/0076(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigtame Jungtiniame komitete, dėl Susitarimo III ir IV priedų dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos ir Šveicarijos Konfederacijos susitarimu dėl jų apyvartinių taršos leidimų prekybos sistemų susiejimo įsteigtame Jungtiniame komitete, dėl to susitarimo I ir II priedų dalinio pakeitimo.

               2.Pasiūlymo aplinkybės

               2.1.Europos Sąjungos ir Šveicarijos Konfederacijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo

               Europos Sąjungos ir Šveicarijos Konfederacijos susitarimu dėl jų dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (toliau – Susitarimas) siekiama sujungti ES šiltnamio efektą sukeliančių dujų apyvartinių taršos leidimų prekybos sistemą (ES ATLPS) ir atitinkamą Šveicarijos sistemą, leidžiant vienoje sistemoje išduotais leidimais prekiauti ir juos naudoti atitikčiai užtikrinti ir kitoje sistemoje, išplečiant klimato kaitos švelninimo galimybes. Susitarimas įsigaliojo 2020 m. sausio 1 d.

               2.2.Jungtinis komitetas

               Susitarimo 12 straipsniu įsteigtas Jungtinis komitetas atsako už Susitarimo administravimą ir jo įgyvendinimo užtikrinimą. Jis gali nuspręsti priimti naujus arba iš dalies pakeisti esamus Susitarimo priedus. Taip pat jis gali svarstyti Susitarimo straipsnių pakeitimus, sudaryti sąlygas keistis nuomonėmis dėl Šalių teisės aktų ir atlikti Susitarimo peržiūras.

               Jungtinis komitetas yra dvišalis organas, kurį sudaro Šalių (ES ir Šveicarijos) atstovai. Jungtinio komiteto sprendimai priimami abiejų Šalių sutarimu.

               Susitarimo 13 straipsnio 2 dalyje numatyta, kad Jungtinis komitetas gali nuspręsti priimti naują arba iš dalies pakeisti esamą Susitarimo priedą. Susitarimo 8 straipsnio 2 dalyje išdėstytos taisyklės, kaip tvarkyti neskelbtiną informaciją, kurią neleistinai atskleidus galėtų būti padaryta įvairaus masto žalos arba pakenkta Susitarimo šalių, įskaitant Europos Sąjungos valstybes nares, interesams. Tokia informacija turi būti saugoma nuo neleistino atskleidimo dėl vienos iš Šalių saugumo interesų. Ji ženklinama specialia žyma, Šalių paskirta neskelbtinai informacijai apsaugoti, atsižvelgiant į saugumo reikalavimus, slaptumo lygį ir atitinkamai III bei IV prieduose pateiktas instrukcijas.

               Saugumo pranešimu C(2019) 1904 „Neskelbtinos neįslaptintos informacijos ženklinimas ir tvarkymas“ Europos Komisija įvedė naujas slaptumo žymas, kurias turi naudoti jos tarnybos. Kadangi žyma teisiškai privaloma tik Komisijoje, ji rekomendavo  su trečiosiomis šalimis už Komisijos ribų nustatyti tinkamas priemones tiems atvejams, kai neskelbtina neįslaptinta informacija turi būti keičiamasi su tomis šalimis. Susitarimu, kuriuo įsteigiamas Jungtinis komitetas ir nustatomos jo užduotys, suteikiama šiuo tikslu būtina veiksminga sistema.

               2.3.Numatomas Jungtinio komiteto aktas

               Jungtinis komitetas ketina 2022 m. vyksiančiame penktajame susitikime arba anksčiau, pagal Jungtinio komiteto darbo tvarkos taisyklių
                  1
                8 straipsnio 4 dalį pasinaudojant rašytine procedūra, priimti sprendimą dėl Susitarimo III ir IV priedų dalinio pakeitimo (toliau – numatomas aktas).

               Numatomo akto tikslas – atkurti teisinių taisyklių ir jų praktinio taikymo suderinamumą ir nuoseklumą, siekiant apsaugoti neskelbtiną informaciją, visų pirma nuo neteisėto atskleidimo ar vientisumo praradimo. Priimdama Saugumo pranešimą C(2019) 1904 Europos Komisija pakeitė Europos Komisijos vidaus reikmėms skirtas neskelbtinos neįslaptintos informacijos slaptumo žymas.

               Šiuo tikslu Susitarimo III ir IV priedai turėtų būti iš dalies pakeisti, kad būtų atkurtas teisinių taisyklių ir jų praktinio taikymo suderinamumas bei nuoseklumas ir apsaugota bei toliau užtikrinama veiksminga ir efektyvi darbo tvarka abiejose pusėse, nesukeliant saugumo lygio sumažėjimo rizikos.

               Numatomas aktas taps Šalims privalomas pagal Susitarimo 13 straipsnio 2 dalį, kurioje nustatyta, kad: Jungtinis komitetas gali nuspręsti priimti naują arba iš dalies pakeisti esamą Susitarimo priedą. Be to, remiantis Susitarimo 12 straipsnio 3 dalimi, įsigaliojus Susitarime nustatytais atvejais priimtiems Jungtinio komiteto sprendimams, jie Šalims tampa privalomi.

               3.Pozicija, kurios turi būti laikomasi Sąjungos vardu

               Šiuo Komisijos pasiūlymu grindžiamu Tarybos sprendimu nustatoma Europos Sąjungos pozicija dėl numatyto priimti Jungtinio komiteto sprendimo dėl Susitarimo III ir IV priedų dalinio pakeitimo.

               Susitarimo 9 straipsnio 2 dalyje nustatyti neskelbtinos informacijos slaptumo lygiai, kuriais pagal Susitarimo III priedą naudojasi Šalys nustatydamos neskelbtiną informaciją, kuri tvarkoma ir kuria keičiamasi pagal Susitarimą. Susitarimo IV priede apibrėžiamas su ATLPS slaptumo lygiais susijęs konfidencialumas ir vientisumo klasifikavimas.

               Prireikus pagal Susitarimą keistis neskelbtina neįslaptinta informacija naudojant Susitarimu nustatytą tiesioginę registrų jungtį, būtina užtikrinti reikiamą saugumo lygį, kad būtų galima ne tik kuo labiau sumažinti sukčiavimo, piktnaudžiavimo ir su registrais susijusios nusikalstamos veiklos riziką, bet ir reaguoti į tokius incidentus ir apsaugoti registrų jungties bei susietų rinkų vientisumą. Šiuo tikslu Susitarime nustatomi slaptumo lygiai ir atitinkamos taisyklės, kaip pagal Susitarimą elgtis su neskelbtina informacija. Jame aiškiai apibrėžiamos pagal Susitarimą naudotinos slaptumo žymos, kurios yra identiškos žymoms, naudotoms prieš priimant Saugumo pranešimą C(2019) 1904. Priėmus Saugumo pranešimą C(2019) 1904, šiuo metu Europos Komisijoje taikomos saugumo žymos nebeatitinka nustatytųjų Susitarime, todėl jas reikėtų suderinti. Saugumo pranešime C(2019) 1904 rekomenduojama atitinkamai susitarti su išorės partneriais.

               Sukurti gerai veikiančią tarptautinę anglies dioksido rinką susiejant atskiras apyvartinių taršos leidimų prekybos sistemas yra ilgalaikis ES ir visos tarptautinės bendruomenės tikslas, nes tai – vienas iš būdų pasiekti Paryžiaus susitarime nustatytus klimato srities tikslus. Šiuo klausimu direktyvos, kuria sukurta ES apyvartinių taršos leidimų prekybos sistema (ES ATLPS), 25 straipsnyje numatyta galimybė ES ATLPS susieti su kitomis apyvartinių taršos leidimų prekybos sistemomis su sąlyga, kad šios yra privalomos, jose yra nustatytas absoliučios viršutinės išmetamo ŠESD kiekio ribos ir jos yra suderinamos, – Šveicarijos atvejis kaip tik toks. 2020 m. sausio 1 d. įsigaliojus Susitarimui, suderinamumo ir nuoseklumo atkūrimas yra svarbus žingsnis siekiant įgyvendinti Susitarimą.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  2
               .

               4.1.2.Taikymas aptariamuoju atveju

               Jungtinis komitetas yra pagal Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo 12 straipsnį įsteigtas organas.

               Aktas, kurį Jungtinis komitetas raginamas priimti, yra teisinę galią turintis aktas. Numatomas aktas bus privalomas pagal tarptautinę teisę, remiantis Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo 12 straipsnio 3 dalimi.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su aplinka.

               Todėl siūlomo sprendimo materialinis teisinis pagrindas yra SESV 192 straipsnio 1 dalis.

               4.3.Išvada

               Siūlomo sprendimo teisinis pagrindas turėtų būti SESV 192 straipsnio 1 dalis kartu su SESV 218 straipsnio 9 dalimi.

               5.Numatomo akto skelbimas

               Jungtinio komiteto aktu bus iš dalies pakeisti Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo III ir IV priedai, todėl priimtą aktą tikslinga paskelbti Europos Sąjungos oficialiajame leidinyje.

               2022/0076 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigtame Jungtiniame komitete, dėl Susitarimo III ir IV priedų dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2020 m. sausio 1 d. įsigaliojo Tarybos sprendimu (ES) 2018/219
                  3
                sudarytas Europos Sąjungos ir Šveicarijos Konfederacijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (toliau – Susitarimas);

               (2)pagal Susitarimo 12 straipsnio 3 dalį Jungtinis komitetas gali priimti sprendimus, kurie, jiems įsigaliojus, Šalims yra privalomi;

               (3)Jungtinis komitetas ketina 2022 m. vyksiančiame penktajame susitikime arba anksčiau, pagal Jungtinio komiteto darbo tvarkos taisyklių
                  4
                8 straipsnio 4 dalį pasinaudojant rašytine procedūra, priimti Sprendimą dėl Susitarimo III ir IV priedų dalinio pakeitimo;

               (4)tikslinga nustatyti poziciją, kurios Sąjungos vardu turi būti laikomasi Jungtiniame komitete, nes Sprendimas dėl III ir IV priedų dalinio pakeitimo bus privalomas Sąjungai;

               (5)tikslinga atkurti teisinių taisyklių ir jų praktinio taikymo suderinamumą ir nuoseklumą, siekiant apsaugoti neskelbtiną informaciją, visų pirma nuo neteisėto atskleidimo ar vientisumo praradimo,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi penktajame Jungtinio komiteto susitikime arba anksčiau, pagal Jungtinio komiteto darbo tvarkos taisyklių
                  5
                8 straipsnio 4 dalį pasinaudojant rašytine procedūra, grindžiama prie šio sprendimo pridėtu Jungtinio komiteto akto projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigto Jungtinio komiteto sprendimas Nr. 1/2019 dėl jo darbo tvarkos taisyklių priėmimo, kurį galima rasti adresu
                  https://ec.europa.eu/clima/system/files/2021-07/20191201_jc_dec_rop_en.pdf
                  , ir 2018 m. rugsėjo 18 d. Tarybos sprendimas (ES) 2018/1279, OL L 239, 2018 9 24, p. 8.

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (3)

                        OL L 322, 2017 12 7, p. 3.

                     (4)

                        Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigto Jungtinio komiteto sprendimas Nr. 1/2019 dėl jo darbo tvarkos taisyklių priėmimo, kurį galima rasti adresu
                  https://ec.europa.eu/clima/system/files/2021-07/20191201_jc_dec_rop_en.pdf
                  , ir 2018 m. rugsėjo 18 d. Tarybos sprendimas (ES) 2018/1279, OL L 239, 2018 9 24, p. 8.

                     (5)

                        Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigto Jungtinio komiteto sprendimas Nr. 1/2019 dėl jo darbo tvarkos taisyklių priėmimo, kurį galima rasti adresu
                  https://ec.europa.eu/clima/system/files/2021-07/20191201_jc_dec_rop_en.pdf
                  , ir 2018 m. rugsėjo 18 d. Tarybos sprendimas (ES) 2018/1279, OL L 239, 2018 9 24, p. 8.

    ---documentbreak---

               EUROPOS KOMISIJA
            Briuselis, 2022 03 18
            COM(2022) 111 final

            PRIEDAS
            prie pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigtame Jungtiniame komitete,
            dėl Susitarimo III ir IV priedų dalinio pakeitimo

               [data]
                  EUROPOS SĄJUNGOS IR ŠVEICARIJOS KONFEDERACIJOS SUSITARIMU DĖL JŲ ŠILTNAMIO EFEKTĄ SUKELIANČIŲ DUJŲ APYVARTINIŲ TARŠOS LEIDIMŲ PREKYBOS SISTEMŲ SUSIEJIMO ĮSTEIGTO JUNGTINIO KOMITETO SPRENDIMAS Nr. 1/2022
                  dėl Susitarimo III ir IV priedų dalinio pakeitimo

               JUNGTINIS KOMITETAS,

               atsižvelgdamas į Europos Sąjungos ir Šveicarijos Konfederacijos susitarimą dėl jų šiltnamio efektą sukeliančių dujų apyvartinių taršos leidimų prekybos sistemų susiejimo
                  1
                (toliau – Susitarimas), ypač į jo 9 straipsnį ir 13 straipsnio 2 dalį,

               kadangi:

               (1)pagal Susitarimo 9 straipsnio 2 dalį neskelbtina informacija ženklinama atsižvelgiant į jos slaptumo lygį;

               (2)Susitarimo III priede nustatyta, kaip ženklinama neskelbtina informacija, kuri tvarkoma ir kuria keičiamasi pagal Susitarimą. Juo reikalaujama, kad Šalys, nustatydamos tokią neskelbtiną informaciją, naudotųsi slaptumo lygiais;

               (3)Susitarimo IV priede apibrėžti ATLPS slaptumo lygiai ir nustatytas visuotinis informacijos slaptumo lygis;

               (4)informacijos ženklinimas ir atitinkamas tvarkymas yra svarbus siekiant užtikrinti reikiamą informacijos konfidencialumo lygį, kad būtų išvengta žalos, kurią sukelia neteisėtas informacijos atskleidimas;

               (5)Saugumo pranešimu C(2019) 1904 Europos Komisija pakeitė Europos Komisijos vidaus reikmėms naudojamas neskelbtinos neįslaptintos informacijos slaptumo žymas. Europos Komisija rekomendavo sudaryti susitarimą su išorės partneriais, kuriuo būtų nustatytos visos informacijos, kuria jie keičiasi, tvarkymo instrukcijos;

               (6)siekdamas užtikrinti, kad Susitarimo III ir IV prieduose nustatytos slaptumo žymos būtų taikomos nuosekliai, Jungtinis komitetas gali pagal Susitarimo 13 straipsnio 2 dalį iš dalies pakeisti šiuos priedus;

               (7)2020 m. lapkričio 26 d. įvykusiame 3-iąjame susitikime Jungtinis komitetas patvirtino Susitarimo III priede nustatytas tvarkymo instrukcijas, nurodytas 8 straipsnio 2 dalyje;

               (8)Jungtinio komiteto sprendimais 1/2020 ir 2/2020 įsteigta darbo grupė, laikydamasi tuose sprendimuose nustatytų įgaliojimų, rekomendavo iš dalies pakeisti tvarkymo instrukcijas, kad būtų užtikrintas nuoseklus slaptumo žymų naudojimas,

               PRIĖMĖ ŠĮ SPRENDIMĄ:

               1 straipsnis

               Susitarimo III ir IV priedai pakeičiami šio sprendimo priedu.

               2 straipsnis

               Šis sprendimas įsigalioja jo priėmimo dieną.

               Priimta anglų kalba [Briuselyje] [Berne] [2022 m. xx].

               Jungtinio komiteto vardu

                        Europos Sąjungos sekretorė

                        Pirmininkė

                        Šveicarijos sekretorė

               PRIEDAS

               III PRIEDAS

               SLAPTUMO LYGIAI IR TVARKYMO INSTRUKCIJOS

               Šalys neskelbtiną informaciją, kurią jos tvarko ir kuria keičiasi pagal šį Susitarimą, nurodo naudodamosi toliau pateikiamomis slaptumo lygių žymomis.

               Šiuo tikslu šio Susitarimo 9 straipsnio 2 dalyje nustatytos žymos taikomos taip:

               —  „ETS Limited“ ES taikoma kaip „SENSITIVE: ETS Joint Procurement“, Šveicarijoje – kaip „LIMITED: ETS“;

               —  „ETS Sensitive“ ES ir Šveicarijoje taikoma kaip “SENSITIVE: ETS“;

               —  „ETS Critical“ ES ir Šveicarijoje taikoma kaip „SPECIAL HANDLING: ETS Critical“.

               Informacija, paženklinta žyma „SPECIAL HANDLING: ETS Critical“ yra slaptesnė už informaciją, paženklintą žyma „SENSITIVE: ETS“, kuri savo ruožtu yra slaptesnė už informaciją, kuri Europos Sąjungoje ženklinama žyma „SENSITIVE: ETS Joint Procurement“, o Šveicarijoje – „LIMITED: ETS“.

               Šalys susitaria parengti tvarkymo instrukcijas, remdamosi dabartine Sąjungos ATLPS informacijos klasifikavimo politika ir Šveicarijos Informacijos apsaugos potvarkiu bei Federaliniu aktu dėl duomenų apsaugos. Tvarkymo instrukcijos pateikiamos Jungtiniam komitetui patvirtinti. Instrukcijas patvirtinus, visa informacija tvarkoma pagal jos slaptumo lygį ir laikantis minėtų tvarkymo instrukcijų.

               Jei Šalys informacijai taiko skirtingą slaptumo lygį, taikomas tas lygis, kuris yra aukštesnis.

               Atsižvelgiant į ATLPS slaptumo lygius, kiekvienos Šalies teisės aktuose turi būti nustatyti toliau nurodytiems tvarkymo veiksmams taikomi lygiaverčiai esminiai saugumo reikalavimai:

               —  Dokumento kūrimas

               —  Ištekliai

               —  Slaptumo lygis

               —  Saugojimas

               —  Elektroninis dokumentas tinkle

               —  Elektroninis dokumentas vietinėje aplinkoje

               —  Fizinis dokumentas

               —  Elektroninis perdavimas

               —  Laidinis telefonas ir mobilusis telefonas

               —  Faksas

               —  E. paštas

               —  Duomenų perdavimas

               —  Fizinis perdavimas

               —  Žodinis

               —  Įteikimas asmeniškai

               —  Pašto sistema

               —  Naudojimas

               —  Apdorojimas IT taikomosiomis programomis

               —  Spausdinimas

               —  Kopijavimas

               —  Pašalinimas iš nuolatinės saugojimo vietos

               —  Informacijos valdymas

               —  Reguliarus klasifikavimo ir gavėjų vertinimas

               —  Archyvavimas

               —  Ištrynimas ir sunaikinimas

               IV PRIEDAS

               ATLPS SLAPTUMO LYGIŲ APIBŪDINIMAS

               A.1. Konfidencialumo ir vientisumo klasifikavimas

               Konfidencialumas – informacijos, visos informacinės sistemos arba jos dalies (pavyzdžiui, algoritmų, programų ir dokumentų), kuriomis naudotis gali tik įgalioti asmenys, įstaigos ir kurias naudoti galima tik patvirtintoms procedūroms, ribojimo pobūdis.

               Vientisumas – garantija, kad informacinė sistema ir tvarkoma informacija gali būti keičiama tik specialiais ir teisėtais veiksmais ir kad numatyti rezultatai sistemoje bus pasiekiami tiksliai ir visapusiškai.

               Kiekvienos ATLPS informacijos, kuri laikoma neskelbtina, konfidencialumo aspektas turi būti įvertintas atsižvelgiant į galimą poveikį verslo lygmeniu, jei ta informacija būtų atskleista (ir atitinkamai turi būti įvertintas vientisumo aspektas atsižvelgiant į galimą poveikį verslo lygmeniu, jei ta informacija būtų netyčia pakeista, iš dalies ar visiškai sunaikinta).

               Informacijos konfidencialumo ir informacinės sistemos vientisumo lygis klasifikuojamas atlikus įvertinimą pagal A.2 skirsnyje pateiktus kriterijus. Ši klasifikacija leidžia įvertinti bendrą informacijos slaptumo lygį įvertinamas pagal A.3 skirsnyje pateiktą lentelę.

               A.2. Konfidencialumo ir vientisumo klasifikavimas

               A.2.1 – „Mažas“ apibūdinimas

               Mažas konfidencialumo ir vientisumo lygis priskiriamas visai informacijai, susijusiai su ATLPS, kurios atskleidimas asmenims, kuriems ji nėra skirta, ir (arba) kurios vientisumo praradimas padarytų nedidelę žalą Šalims arba kitoms institucijoms, dėl kurios savo ruožtu tikėtinai:

               —  būtų padarytas nedidelis poveikis politiniams ar diplomatiniams santykiams;

               —  būtų padaryta vietinio masto neigiama reklama Šalių ar kitų institucijų įvaizdžiui ar reputacijai;

               —  individualūs asmenys patektų į keblią padėtį;

               —  būtų paveikta darbuotojų motyvacija ir (arba) našumas;

               —  būtų padaryta nedidelė finansinė žala arba asmenys ar įmonės įgytų nedidelį nederamą pelną ar pranašumą;

               —  būtų padarytas nedidelis poveikis veiksmingam Šalių politikos vystymui ar vykdymui;

               —  būtų padarytas nedidelis poveikis tinkamam Šalių ir jų operacijų administravimui.

               A.2.2 „Vidutinis“ apibūdinimas

               Vidutinis konfidencialumo ir vientisumo lygis priskiriamas visai informacijai, susijusiai su ATLPS, kurios atskleidimas asmenims, kuriems ji nėra skirta, ir (arba) kurios vientisumo praradimas padarytų žalą Šalims arba kitoms institucijoms, dėl kurios savo ruožtu tikėtinai:

               —  būtų padarytas akibrokštas politiniams ar diplomatiniams santykiams;

               —  būtų padaryta žala Šalių ar kitų institucijų įvaizdžiui ar reputacijai;

               —  individualūs asmenys patirtų distresą;

               —  smarkiai sumažėtų darbuotojų motyvacija ir (arba) našumas;

               —  Šalys ar kitos institucijos komercinėse ar politinėse derybose su kitais subjektais patektų į keblią padėtį;

               —  būtų padaryta finansinė žala arba asmenys ar įmonės įgytų nederamą pelną ar pranašumą;

               —  būtų paveiktas nusikaltimo tyrimas;

               —  būtų neįvykdyta teisinė arba sutartinė su informacijos konfidencialumu susijusi prievolė;

               —  būtų paveiktas Šalių politikos vystymas ar vykdymas;

               —  būtų paveiktas tinkamas Šalių ir jų operacijų administravimas.

               A.2.3. „Didelis“ apibūdinimas

               Didelis konfidencialumo ir vientisumo lygis priskiriamas visai informacijai, susijusiai su apyvartinių taršos leidimų prekybos sistema, kurios atskleidimas asmenims, kuriems ji nėra skirta, ir (arba) kurios vientisumo praradimas padarytų katastrofišką ir (arba) nepriimtiną žalą Šalims arba kitoms institucijoms, dėl kurios savo ruožtu tikėtinai:

               —  būtų neigiamai paveikti diplomatiniai santykiai;

               —  individualūs asmenys patirtų didelį distresą;

               —  Šalims ar kitiems dalyvaujantiems subjektams būtų sunkiau efektyviai tęsti veiklą ar palaikyti saugumą;

               —  būtų padaryta finansinė žala arba asmenys ar įmonės įgytų nederamą pelną ar pranašumą;

               —  būtų pažeisti derami įsipareigojimai neatskleisti trečiųjų šalių pateiktos konfidencialios informacijos;

               —  būtų pažeisti teisės aktais nustatyti informacijos atskleidimo apribojimai;

               —  būtų pakenkta nusikaltimo tyrimui arba sudarytos palankesnės sąlygos padaryti nusikaltimą;

               —  komercinėse arba politinėse derybose Šalys patektų į nepalankią padėtį;

               —  būtų sutrukdyta veiksmingai plėtoti ar vykdyti Šalių politiką;

               —  būtų sutrukdytas tinkamas Šalių ir jų veiklos administravimas.

               A.3. ATLPS informacijos slaptumo lygio įvertinimas

               Pagal A.2 skirsnyje pateiktą apibūdinimą įvertinus konfidencialumą ir vientisumą ir remiantis Susitarimo III priede nustatytais slaptumo lygiais, bendras informacijos slaptumo lygis nustatomas naudojantis toliau pateikta lentele.

                        Konfidencialumo klasifikavimas

                        Vientisumo klasifikavimas

                        Mažas

                        Vidutinis

                        Didelis

                        Mažas

                        Ženklinimas ES:
                        „SENSITIVE: ETS Joint Procurement“

                        Ženklinimas CH:
                        „LIMITED : ETS“

                        „SENSITIVE: ETS“

                        (arba

                           (*)

                        Ženklinimas ES:
                        „SENSITIVE: ETS Joint Procurement“

                        Ženklinimas CH:
                        „LIMITED: ETS“

                        )

                        „SPECIAL HANDLING: ETS Critical“

                        Vidutinis

                        „SENSITIVE: ETS“

                        (arba

                           (*)

                        Ženklinimas ES:
                        „SENSITIVE: ETS Joint Procurement“

                        Ženklinimas CH:
                        „LIMITED: ETS“

                        )

                        „SENSITIVE: ETS“

                        (or

                           (*)

                        „SPECIAL HANDLING: ETS Critical“

                        )

                        „SPECIAL HANDLING: ETS Critical“

                        Didelis

                        „SPECIAL HANDLING:
                        ETS Critical“

                        „SPECIAL HANDLING: ETS Critical“

                        „SPECIAL HANDLING: ETS Critical“

                        (*)

                        Galimas variantas, dėl kurio sprendžiama kiekvienu konkrečiu atveju.

                     (1)

                        OL L 322, 2017 12 7, p. 3.


               EUROPOS KOMISIJA
            Briuselis, 2022 04 06
            COM(2022) 158 final
            2022/0103(NLE)

            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu Jungtinės Didžiosios Britanijos ir Šiaurės Airijos Karalystės atžvilgiu dėl datos, nuo kurios valstybės narės Jungtinei Karalystei gali teikti Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 530, 531, 534 ir 536 straipsniuose nurodytus asmens duomenis, nustatymo pagal to susitarimo 540 straipsnio 2 dalį

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl Tarybos sprendimo, kad Sąjunga galėtų padaryti pareiškimą, kuriame pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės (toliau – Jungtinė Karalystė) prekybos ir bendradarbiavimo susitarimo (toliau – Prekybos ir bendradarbiavimo susitarimas) 540 straipsnio 2 dalį būtų nustatyta data, nuo kurios valstybės narės Jungtinei Karalystei galėtų teikti su DNR analitėmis ir daktiloskopiniais duomenimis susijusius asmens duomenis.

               2.Pasiūlymo aplinkybės

               2.1.Prekybos ir bendradarbiavimo susitarimas

               Prekybos ir bendradarbiavimo susitarimu (toliau – PBS) paisant kiekvienos Šalies autonomiškumo bei suvereniteto, nustatomas plataus masto Sąjungos ir Jungtinės Karalystės tarpusavio santykių gerovės ir geros kaimynystės erdvėje, kuriai būdingi bendradarbiavimu grindžiami glaudūs bei taikūs santykiai, pagrindas. Jis buvo laikinai taikomas nuo 2021 m. sausio 1 d., o įsigaliojo 2021 m. gegužės 1 d.

               PBS numatomas Šalių bendradarbiavimas automatinio DNR analičių, daktiloskopinių duomenų ir transporto priemonių registracijos duomenų lyginimo srityje. Tačiau toks bendradarbiavimas gali prasidėti tik Sąjungai patikrinus, ar Jungtinė Karalystė įvykdė PBS 539 straipsnyje ir 39 priede nustatytus reikalavimus. Po 2021 m. lapkričio 24–25 d. surengto vertinimo vizito Jungtinėje Karalystėje ES vertinimo grupė savo ataskaitose padarė išvadą, kad bendradarbiavimas su Jungtine Karalyste DNR analičių ir daktiloskopinių duomenų srityje atitinka taikomus reikalavimus. 2022 m. kovo 17 d. šios ataskaitos buvo pateiktos Tarybai.

               Jungtinė Karalystė iki šiol nenurodė, kad yra pasirengusi tam, kad būtų vertinama dėl transporto priemonių registracijos duomenų.

               2.2.Numatomas Sąjungos veiksmas

               PBS 540 straipsnio 2 dalyje numatyta, kad Sąjunga, remdamasi vertinimo vizito ir, kai taikytina, bandomojo sistemos patikrinimo bendra vertinimo ataskaita, turi nustatyti datą, nuo kurios valstybės narės Jungtinei Karalystei galėtų teikti asmens duomenis pagal II antraštinę dalį („Keitimasis DNR, pirštų atspaudų ir transporto priemonių registracijos duomenimis“).

               Pagal PBS 39 priedą Taryba remdamasi vertinimu turi nuspręsti, ar Jungtinė Karalystė įvykdė būtinas automatinio keitimosi duomenimis sąlygas. Sprendimas turi būti grindžiamas bendra vertinimo ataskaita, kurioje apibendrinami atitinkamo klausimyno, vertinimo vizito ir, kai taikoma, bandomojo sistemos patikrinimo rezultatai.

               Kaip matyti iš PBS 540 straipsnio 2 dalies, tas sprendimas pagal tarptautinę teisę tampa privalomas Jungtinei Karalystei pagal Sąjungos vienašalę deklaraciją. Apie vienašalę Sąjungos deklaraciją turi būti pranešta Jungtinei Karalystei.

               3.Pozicija, kurios turi būti laikomasi Sąjungos vardu

               3.1.Bendrosios aplinkybės

               PBS suteikia galimybę bendradarbiauti automatinio DNR analičių, daktiloskopinių duomenų ir transporto priemonių registracijos duomenų lyginimo srityje. Kad Jungtinė Karalystė galėtų pasinaudoti šiomis galimybėmis, ji pirmiausiai turėjo būti įvertinta.

               Po 2021 m. lapkričio 24–25 d. surengto vertinimo vizito Jungtinėje Karalystėje ES vertinimo grupė savo ataskaitose padarė išvadą, kad bendradarbiavimas su Jungtine Karalyste DNR analičių ir daktiloskopinių duomenų srityje atitinka taikomus reikalavimus. Šios ataskaitos Tarybai buvo pateiktos 2022 m. kovo x d. ir suteikė pagrindą Tarybai leisti Sąjungai pareikšti, kad valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis, kaip nurodyta PBS 540 straipsnio 2 dalyje.

               3.2.Siūloma pozicija

               Atsižvelgdama į tai, kas išdėstyta pirmiau, Komisija siūlo nustatyti, kad XXXXX būtų data, nuo kurios valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis, kaip nurodyta Prekybos ir bendradarbiavimo susitarimo 530, 531, 534 ir 536 straipsniuose.

               Būdama Sąjungos nare Jungtinė Karalystė dalyvavo valstybėms narėms keičiantis DNR analitėmis ir daktiloskopiniais duomenimis pagal Tarybos sprendimus 2008/615/TVR
                  1
                ir 2008/616/TVR
                  2
               . Siekiant išvengti vykdomo bendradarbiavimo dėl DNR analičių ir daktiloskopinių duomenų pertrūkio, PBS numatytas tarpinis laikotarpis, per kurį valstybės narės tokius duomenis gali teikti Jungtinei Karalystei, kol bus gauti PBS 540 straipsnio 1 dalyje numatytų vertinimų rezultatai. Tas tarpinis laikotarpis iš pradžių tęsėsi iki 2021 m. rugsėjo 30 d., o 2021 m. rugsėjo 28 d. Specialiojo teisėsaugos ir teisminio bendradarbiavimo komiteto sprendimu
                  3
                jis buvo pratęstas iki 2022 m. birželio 30 d. Tačiau toliau jis negali būti tęsiamas. Todėl, siekdama išvengti vykdomo bendradarbiavimo spragų, Sąjunga iki 2022 m. birželio 30 d. turės pateikti reikiamą vienašalę deklaraciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               SESV 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  4
               .

               4.1.2.Taikymas aptariamuoju atveju

               PBS 540 straipsnio 1 ir 2 dalyse nustatyta, kad tais atvejais, kai Jungtinė Karalystė įvykdė PBS 539 straipsnio ir 39 priedo sąlygas, Sąjunga nustato datą ar datas, nuo kurių valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis. Nors toks nustatymas yra vienašalis Sąjungos aktas, o ne aktas, kurį turi priimti kuris nors iš PBS įsteigtų organų, jis vis dėlto turi teisinį poveikį. Todėl Sąjungos pozicija, kuria grindžiamas tas nustatymas, turėtų būti nustatyta pagal SESV 218 straipsnio 9 dalį, taikomą pagal analogiją.

               Deklaracijos teisinis poveikis yra įpareigojantis pagal tarptautinę teisę ir visiškai tenka Sąjungai, kaip PBS šaliai. Todėl pagal SESV 3 straipsnio 2 dalį šiuo klausimu Sąjunga turi išimtinę kompetenciją.

               Nustačius atitinkamą datą, kaip nurodyta PBS 540 straipsnio 2 dalyje, tas susitarimas nebus papildytas ar iš dalies pakeistas.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Nustatant datą ar datas, kaip nurodyta Prekybos ir bendradarbiavimo susitarimo 540 straipsnio 2 dalyje, siekiama duomenų apsaugos ir policijos bendradarbiavimo srities tikslų ir su šia sritimi esama sąsajų.

               Todėl siūlomo sprendimo materialinis teisinis pagrindas yra SESV 16 straipsnio 2 dalis ir 87 straipsnio 2 dalies a punktas.

               Prekybos ir bendradarbiavimo susitarimas yra privalomas visoms valstybėms narėms pagal Sprendimą (ES) 2021/689
                  5
               , kurio materialinis teisinis pagrindas yra SESV 217 straipsnis.

               4.3.Išvada

               Siūlomo sprendimo teisinis pagrindas turėtų būti SESV 16 straipsnio 2 dalis ir 87 straipsnio 2 dalies a punktas kartu su SESV 218 straipsnio 9 dalimi.

               2022/0103 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu Jungtinės Didžiosios Britanijos ir Šiaurės Airijos Karalystės atžvilgiu dėl datos, nuo kurios valstybės narės Jungtinei Karalystei gali teikti Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 530, 531, 534 ir 536 straipsniuose nurodytus asmens duomenis, nustatymo pagal to susitarimo 540 straipsnio 2 dalį

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 16 straipsnio 2 dalį ir 87 straipsnio 2 dalies a punktą kartu su 218 straipsnio 9 dalimi,

               atsižvelgdama į 2021 m. balandžio 29 d. Tarybos sprendimą (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu
                  6
               ,

               atsižvelgdama į Europos Komisijos pasiūlymą,

               kadangi:

               (1)Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės (toliau –  Jungtinė Karalystė)
                  7
                prekybos ir bendradarbiavimo susitarime (toliau – Prekybos ir bendradarbiavimo susitarimas) numatytas valstybių narių ir Jungtinės Karalystės kompetentingų teisėsaugos institucijų abipusis bendradarbiavimas automatinio DNR analičių, daktiloskopinių duomenų ir transporto priemonių registracijos duomenų lyginimo srityje. Būtina išankstinė tokio bendradarbiavimo sąlyga yra ta, kad Jungtinė Karalystė pirmiausiai turi imtis būtinų įgyvendinimo priemonių ir turi būti įvertinta Sąjungos;

               (2)remdamasi bendra vertinimo ataskaita, kurioje apibendrinami atitinkamo klausimyno, vertinimo vizito ir, kai taikytina, bandomojo sistemos patikrinimo rezultatai, Sąjunga turi nustatyti datą ar datas, nuo kurios (-ių) pagal Prekybos ir bendradarbiavimo susitarimą valstybės narės gali teikti tokius duomenis Jungtinei Karalystei;

               (3)2021 m. liepos 23 d. raštu Jungtinė Karalystė per Specialųjį teisėsaugos ir teisminio bendradarbiavimo komitetą pranešė Komisijai įgyvendinusi Prekybos ir bendradarbiavimo susitarimo 3 dalies II antraštinėje dalyje nustatytas pareigas dėl DNR analičių ir daktiloskopinių duomenų. Jungtinė Karalystė taip pat pateikė deklaracijas ir atliko paskyrimus pagal Prekybos ir bendradarbiavimo susitarimo 39 priedo 0 skyriaus 22 straipsnį ir pareiškė esanti pasirengusi įvertinimui, kad Jungtinė Karalystė ir valstybės narės galėtų keistis duomenimis, susijusiais su DNR analitėmis ir daktiloskopiniais duomenimis;

               (4)2021 m. spalio 14 d. Komisija Jungtinei Karalystei išsiuntė klausimynus dėl automatinio keitimosi DNR analitėmis ir daktiloskopiniais duomenimis. Jungtinė Karalystė atsakymus į šiuos klausimynus Komisijai pateikė 2021 m. lapkričio 8 d. Atsakymai buvo perduoti vertinimo grupei ir 2021 m. lapkričio 11 d. pateikti Tarybos keitimosi informacija TVR klausimais darbo grupei ir Tarybos Jungtinės Karalystės klausimų darbo grupei;

               (5)vadovaudamasi Prekybos ir bendradarbiavimo susitarimo 39 priedo 4 skyriumi, 2021 m. lapkričio 9 d. Taryba nusprendė, kad bandomojo sistemos patikrinimo DNR analičių ir daktiloskopinių duomenų atžvilgiu atlikti nebūtina;

               (6)2021 m. lapkričio 24 ir 25 d. buvo atliktas Jungtinės Karalystės DNR analičių ir daktiloskopinių duomenų paieškos ir lyginimo vertinimas. DNR analičių vertinimo ataskaitoje padaryta išvada, jog, remiantis ex ante vertinimo rezultatais, gali būti laikoma, kad automatinio DNR analičių lyginimo ir susijusio informacijos srauto diegimas Jungtinėje Karalystėje sėkmingai užbaigtas tiek teisiniu, tiek techniniu lygmeniu. Daktiloskopinių duomenų vertinimo ataskaitoje padaryta išvada, jog, remiantis ex ante vertinimo rezultatais, gali būti laikoma, kad automatinio daktiloskopinių duomenų taikomosios programos ir susijusio automatinio daktiloskopinių duomenų informacijos srauto diegimas Jungtinėje Karalystėje sėkmingai užbaigtas tiek teisiniu, tiek techniniu lygmeniu;

               (7)pagal Prekybos ir bendradarbiavimo susitarimo 39 priedo 4 skyriaus 5 straipsnį 2022 m. kovo 17 d. Tarybai buvo pateiktos vertinimo ataskaitos, kuriose apibendrinti klausimynų ir vertinimo vizito rezultatai;

               (8)kadangi Jungtinė Karalystė įvykdė Prekybos ir bendradarbiavimo susitarimo 539 straipsnyje ir 39 priede nustatytas sąlygas, Sąjunga pagal Prekybos ir bendradarbiavimo susitarimo 540 straipsnio 2 dalį turėtų nustatyti datą ar datas, nuo kurios (-ių) valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis, kaip nurodyta Prekybos ir bendradarbiavimo susitarimo 530, 531, 534 ir 536 straipsniuose. Sąjunga apie šią poziciją Jungtinei Karalystei turėtų pranešti Specialiajame teisėsaugos ir teisminio bendradarbiavimo komitete;

               (9) Prekybos ir bendradarbiavimo susitarimas yra privalomas visoms valstybėms narėms pagal Tarybos sprendimą (ES) 2021/689, kurio materialinis teisinis pagrindas yra SESV 217 straipsnis;

               (10)Danijai ir Airijai Prekybos ir bendradarbiavimo susitarimo 540 straipsnis yra privalomas pagal Tarybos sprendimą (ES) 2021/689, todėl jos dalyvauja priimant ir taikant šį sprendimą, kuriuo įgyvendinamas Prekybos ir bendradarbiavimo susitarimas,

               PRIĖMĖ ŠĮ SPRENDIMĄ:

               1 straipsnis

               Pozicija, kuri turi būti pareikšta Sąjungos vardu dėl datos ar datų, nuo kurios (-ių) valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis, kaip nurodyta Prekybos ir bendradarbiavimo susitarimo 530, 531, 534 ir 536 straipsniuose, grindžiama prie šio sprendimo pridedamu vienašalės Sąjungos deklaracijos projektu.

               2 straipsnis

               Jungtinei Karalystei apie 1 straipsnyje nustatytą Sąjungos poziciją pranešama Specialiajame teisėsaugos ir teisminio bendradarbiavimo komitete.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2008 m. birželio 23 d. Tarybos sprendimas 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (OL L 210, 2008 8 6, p. 1).

                     (2)

                        2008 m. birželio 23 d. Tarybos sprendimas 2008/616/TVR dėl Sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, ‑įgyvendinimo (OL L 210, 2008 8 6, p. 12).

                     (3)

                        2021 m. rugsėjo 28 d. Specialiojo komiteto, įsteigto pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 8 straipsnio 1 dalies r punktą, sprendimas Nr. 1/2021 dėl 540 straipsnio 3 dalyje nurodyto laikotarpio, per kurį su Jungtine Karalyste galima keistis DNR analitėmis ir daktiloskopiniais duomenimis, pratęsimo [2021/1946] (Pagal Prekybos ir bendradarbiavimo susitarimo 1 priedo 9 taisyklės 2 dalį sekretoriatas visus sprendimus ar rekomendacijas užregistruoja – suteikia eilės numerį ir nurodo jų priėmimo datas.) (OL L 397, 2021 11 10, p. 32).

                     (4)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (5)

                        2021 m. balandžio 29 d. Tarybos sprendimas (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu (OL L 149, 2021 4 30, p. 2).

                     (6)

                        OL L 149, 2021 4 30, p. 2.

                     (7)

                        OL L 149, 2021 4 30, p. 10.

    ---documentbreak---

               EUROPOS KOMISIJA
            Briuselis, 2022 04 06
            COM(2022) 158 final

            PRIEDAS
            prie
            pasiūlymo dėl Tarybos sprendimo
            dėl pozicijos, kurios turi būti laikomasi Europos Sąjungos vardu Jungtinės Didžiosios Britanijos ir Šiaurės Airijos Karalystės atžvilgiu dėl datos, nuo kurios valstybės narės Jungtinei Karalystei gali teikti Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 530, 531, 534 ir 536 straipsniuose nurodytus asmens duomenis, nustatymo pagal to susitarimo 540 straipsnio 2 dalį

               PRIEDAS

               Sąjungos deklaracija, pagal 540 straipsnio 2 dalį teikiama Specialiajame komitete, įsteigtame pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 8 straipsnio 1 dalies r punktą, dėl datos, nuo kurios valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis, kaip nurodyta Prekybos ir bendradarbiavimo susitarimo 530, 531, 534 ir 536 straipsniuose

                  Europos Sąjungos deklaracija

               Nuo [<=2022 m. birželio 30 d.] valstybės narės Jungtinei Karalystei gali teikti su DNR analitėmis ir daktiloskopiniais duomenimis susijusius asmens duomenis, kaip nurodyta Prekybos ir bendradarbiavimo susitarimo 530, 531, 534 ir 536 straipsniuose.